Lapin käräjäoikeuden mukaan poliisin tiedossa on ollut esitutkinnan aloittamisesta asti, että sosiaali- ja terveysministeri Hanna Mäntylän petosepäily on vanhentumassa.

Sosiaali- ja terveysministeri Hanna Mäntylän petosepäily vanheni, koska poliisi piti kesäloman. JENNI GÄSTGIVAR

Sosiaali- ja terveysministeri Hanna Mäntylää(ps) epäillään perusteettoman oikeusavun hakemisesta vuonna 2010, jolloin hän ei vielä ollut ministeri. Mäntylän epäillään saaneen itselleen oikeudetonta taloudellista hyötyä hakemalla yksinhuoltajan oikeusapua, vaikka hän oli tuolloin avoliitossa ja hänen avopuolisollaan oli hyvät tulot. Mäntylä on kiistänyt syyllistyneensä petokseen.

Mäntylää oli kuultu virka-apuna Helsingin poliisilaitoksella. Allekirjoitustapahtuma oli siirtynyt oikeusapua antaneen poliisin loman vuoksi lokakuulle, minkä takia Mäntylä toimitti kuulustelukertomuksen allekirjoitettuna vasta 15.10.2015. Koska perusmuotoisen petoksen vanhenemisaika on viisi vuotta, Mäntylän petos vanheni 3. marraskuuta eli vähän yli kolme viikkoa sitten.

Mäntylä oli toimittanut oman lausumansa esitutkintaan jo 31.8.2015, joten esitutkinta ei ollut viivästynyt hänestä johtuvasta syystä, vaan nimenomaan Helsingin poliisilaitoksen poliisin loman vuoksi.

Lapin käräjäoikeuden päätöksestä ilmenee, että Helsingin poliisilaitokselle oli tehty nimetön tutkintapyyntö kyseisestä petosepäilystä 8. heinäkuuta 2015. Asia siirtyi Lapin poliisille tutkittavaksi 16. heinäkuuta 2015. Epäilty rikos oli siis tullut esitutkintaan lähes neljä kuukautta ennen vanhentumistaan, ja petosepäilyn vanhentuminen oli poliisilla tiedossa.

Syyttäjä on pyytänyt, että Lapin käräjäoikeus jatkaa Mäntylän petosta koskevan rikosasian syyteoikeuden vanhentumisaikaa vielä vuodella. Lapin käräjäoikeus kuitenkin hylkäsi syyttäjän vaatimuksen vanhentumisajan jatkamisesta. Syyttäjällä on mahdollisuus vielä valittaa päätöksestä hovioikeuteen.

Iltalehti ei tavoittanut syyttäjää kommentoimaan asiaa.